Zásahy hliadok MsP v 42. týždni
	V týždni od 12. októbra do 18. októbra 2009 preverovali hliadky mestskej polície v hlavnom meste 1792 udalostí. Medzi nimi bolo aj 165 takých, ktoré po overení hliadkami priamo na mieste sa ukázali ako neopodstatnené. 
	Medzi opodstatnené prípady však možno pripísať priestupky motoristov voči pravidlám bezpečnosti a plynulosti v cestnej premávke a tých bolo 1172. V oblasti porušení pravidiel verejného poriadku zistili hliadky mestskej polície v priebehu týždňa 16 priestupkov a na telefonáty, v ktorých volajúci poukazovali na prípady rušenia nočného pokoja zasahovali 13 krát.
	Majitelia psov obchádzaním všeobecne záväzných nariadení týkajúcich sa podmienok chovu domácich zvierat tieto porušili 18 krát. Čistota a poriadok bola ľahostajná pre 92 priestupcov. Spoločnú reč so zásadami ambulantného predaja a trhového poriadku nevedelo nájsť sedem tiežpredajcov.
	Trávnaté plochy si za miesto zaparkovania pre svojho štvorkolesového tátoša zvolilo 29 motoristov a 13 priestupkov súviselo s nedodržaním stanovených záverečných hodín v niektorých reštauračných zariadeniach.
	Alkoholické nápoje na verejných priestranstvách napriek zákazu ich konzumácie si doprialo počas týždňa 53 priestupcov a prípady obťažovania okoloidúcich žobrákmi riešili hliadky mestskej polície 7 krát.
	Do štatistiky mestskej polície opäť prispeli aj fajčiari, ktorí v rozpore so zákonom na ochranu nefajčiarov fajčili na zastávkach mestskej hromadnej dopravy a to 42 krát. Na miestne úrady bolo nahlásených 15 vozidiel, ktoré vykazovali známky autovrakov.
	Štatistika mestskej polície ďalej uvádza, že v sledovanom týždni sa najviac priestupkov stalo na Vajnorskej ulici a to 44. Blokovacie zariadenia na kolesá nesprávne parkujúcich vozidiel nasadili hliadky 633 krát a na parkoviskách odťahovacích služieb skončilo 144 odtiahnutých motorových vozidiel.